TEKS UCAPAN YB DATUK SERI RINA MOHD HARUN MENTERI PEMBANGUNAN LUAR BANDAR SEMPENA MAJLIS MALAM JASAMU DIKENANG @ KPLB BORAOMBAK MARINA, PUTRAJAYA 30 APRIL 2019 (SELASA) WAKTU KETIBAAN : 8.15 MALAM 1
Terima kasih Tuan dan Puan Pengacara Majlis. Bismillahirrahmanirrahim Assalamualaikum w.b.t dan Salam Sejahtera Salam Sayangi Malaysiaku KATA-KATA ALUAN Yang Berhormat Sivarasa K. Rasiah Timbalan Menteri Pembangunan Luar Bandar Yang Berbahagia Dato' Dr. Ahmad Jailani bin Muhamed Yunus Ketua Setiausaha Kementerian Pembangunan Luar Bandar YBhg. Datuk Che Murad Sayang bin Ramjan Timbalan Ketua Setiausaha (Dasar) YBrs. Puan Norison binti Ramli Timbalan Ketua Setiausaha (Pembangunan) YBhg. Dato' Sollehuddin Alyubi bin Zakaria Setiausaha Bahagian Kanan Khidmat Pengurusan Ketua-ketua Jabatan dan Agensi Pegawai-pegawai Kanan Kementerian dan agensi, Para pesara dan pegawai yang diraikan, YBhg. Dato'-Dato', Datin-Datin, Tuan-Tuan, Puan-Puan, yang dihormati sekalian 2
PENDAHULUAN 1. Alhamdulillah, marilah kita bersama-sama memanjatkan kesyukuran ke hadrat Allah s.w.t, kerana dengan izin dan limpah kurniaNya jua, kita dapat bersama-sama berkumpul pada malam penuh bermakna ini iaitu Majlis Malam Jasamu Dikenang @ KPLB. Saya difahamkan majlis ini diadakan khas bagi meraikan persaraan 14 orang pegawai dan kakitangan Kementerian dan agensi KPLB serta 110 orang pegawai yang telah bertukar keluar sejak bulan Mac 2018 yang lepas sehingga ke Mei 2019 ini. Saya dimaklumkan daripada 14 orang pesara, seramai sembilan (9) orang telah bersara wajib dan lima (5) orang telah bersara pilihan.Terima kasih atas kesudian YBhg. Dato/Datin/tuan-tuan dan puan-puan meluangkan masa dan datang dari jauh untuk bersama kami di dalam majlis ini. 2. Saya juga ingin merakamkan ucapan jutaan terima kasih kepada pihak penganjur Majlis Jasamu Dikenang ini kerana menjemput serta memberi peluang kepada saya untuk bersama-sama dengan hadirin sekalian dalam Majlis ini. Sekalung penghargaan juga diucapkan kepada semua bahagian, jabatan dan agensi KPLB yang turut terlibat secara kolaborasi menjayakan Majlis pada malam ini. 3. Majlis malam ini adalah untuk merakamkan ucapan setinggi-tinggi penghargaan dan terima kasih yang tidak terhingga pihak Kerajaan atas sumbangan dan dedikasi yang telah dicurahkan oleh YBhg. Dato', tuan- tuan dan puan-puan kepada perkhidmatan awam khususnya kepada KPLB. Sesungguhnya segala usaha, kudrat dan pengorbanan yang telah disumbangkan secara langsung mahupun tidak langsung telah membantu dan mencorakkan KPLB di kedudukan pada masa ini. 3
Banyak cabaran dan kejayaan telah kita harungi bersama dan ianya akan kekal dalam lipatan sejarah KPLB selamanya. 4. Kementerian sememangnya merasa kehilangan pegawai dan kakitangan yang berpengalaman dan berdedikasi yang selama ini telah bersama-sama mencurahkan khidmat bakti untuk bangsa dan negara apatah lagi turut membantu mengharumkan nama Kementerian sama ada di dalam atau di luar negara. ALAM PERSARAAN YBhg. Dato', Tuan, Puan yang diraikan sekalian, 5. Sepanjang menjalankan tugasan sebagai penjawat awam, pastinya pelbagai kisah suka dan duka dalam mengharungi cabaran dan rintangan alam pekerjaan sektor Kerajaan telah dilalui. Walau pun pengalaman bagi setiap individu yang berada di sini pasti berbeza, tetapi saya percaya semua pengalaman YBhg. Dato', Tuan, Puan boleh diceritakan atau dijadikan pedoman untuk penjawat-penjawat awam muda supaya mereka dapat bekerja dan menjalankan tugas dengan lebih cekap dan efisien dalam memenuhi ekspektasi pelanggan serta menghadapi cabaran dalam pekerjaan sektor awam. Semoga segala peristiwa pahit dan manis tersebut menjadi kenangan yang indah yang terpahat kukuh pada sanubari masing-masing. 6. Life begins at retirement. Persaraan adalah seumpama suatu persimpangan utama dalam kehidupan bagi mereka yang telah bekerja lebih 20 ke 30 tahun. Di situ bermula satu kehidupan yang baru, melepaskan tugas dan tanggungjawab, rutin dan jawatan yang dipikul 4
selama ini. Dan mengucapkan selamat tinggal kepada rakan sekerja dan memasuki fasa kehidupan yang baru di luar persekitaran biasa. Walaupun demikian, saya yakin bahawa kebanyakan daripada hadirin yang diraikan di sini sudah bersedia dan mempunyai perancangan yang tersendiri, bak kata pepatah Inggeris "Retire from work, but not from life". 7. Kebanyakan daripada pesara menikmati kehidupan tersendiri dengan menjaga cucu di rumah. Ada sesetengah pula memilih untuk menghabiskan masa beribadah di surau/masjid atau mengikut kelas- kelas pengajian agama. Ataupun memberikan tumpuan terhadap hobi atau kegemaran yang sebelum ini sekian lama ditinggalkan. Hakikatnya, apa juga perkara atau bidang yang ingin kita ceburi, hendaklah kita merancang dan melakukan dengan sebaiknya, berdasarkan kemampuan dan tahap kesihatan masing-masing. YBhg. Dato', Tuan, Puan yang diraikan sekalian, 8. Saya amat menghargai usaha semua pihak terutama rakan-rakan pesara yang diraikan kerana YBhg. Dato', Tuan, Puan turut sama dengan sedaya upaya mengembleng tenaga dalam menjayakan strategi dan agenda Kerajaan. Peranan dalam meneruskan cabaran getir bagi menterjemahkan segala dasar yang dirangka oleh Kerajaan, akan diteruskan oleh rakan-rakan yang menyambung tugasan YBhg. Dato'tuan/puan. 9. Saya juga ingin mengucapkan Selamat Maju Jaya kepada tuan/puan yang telah bertukar keluar dari kementerian ini samada demi kemajuan kerjaya mahupun "beralih angin" bagi menimba pengalaman 5
baru, teruskan kecemerlangan dalam melaksanakan tugas-tugas yang telah diamanahkan, dengan penuh integriti dan dedikasi. 10. Terdapat pepatah yang biasa kita dengar, "Yang penting bukan berapa lama kita hidup, tetapi bagaimana kita hidup". Begitu juga dalam perkhidmatan awam ini, yang penting bukan berapa lama kita berkhidmat, tetapi bagaimana kita berkhidmat dan bagaimana kita mencurahkan khidmat serta sumbangan. Percayalah, persaraan seseorang daripada perkhidmatan awam tidak bermakna berakhir segala-galanya. Inilah masanya kita dapat meningkatkan lagi penguasaan ilmu pengetahuan. 11. Saya amat mengalu-alukan sumbangan idea serta cadangan penambahbaikan dari rakan-rakan pesara terutama idea atau cadangan yang positif dan membina, serta dapat dimanfaatkan sebaiknya oleh Perkhidmatan Awam. Mungkin dahulu, atas faktor kesibukan menangani tugas dan tanggungjawab yang diamanahkan kita tidak mempunyai masa yang panjang untuk berfikir secara kreatif tentang perkara-perkara yang boleh ditambah baik. Kini, YBhg. Dato', Tuan, Puan boleh menilai sendiri tahap perkhidmatan yang disediakan. 12. Kemukakanlah cadangan penambahbaikan yang berkaitan, di mana jua YBhg. Dato', Tuan, Puan berada, baik di agensi swasta atau korporat, di kampung halaman mahupun di luar negara. Saya percaya kita semua mempunyai matlamat yang sama, iaitu memastikan perkhidmatan kerajaan disampaikan kepada setiap rakyat dan pelanggan, di mana jua mereka berada secara cekap dan berkesan. YBhg. Dato', Tuan, Puan yang diraikan sekalian, 6
13. Saya percaya segala nostalgia, keunikan dan karisma, rakan-rakan seperjuangan yang telah bersara akan sentiasa diingati dan turut dirasai oleh warga Kementerian atau Jabatan di mana YBhg. Dato', Tuan, Puan bertugas. Apatah lagi sumbangan yang diberikan amat signifikan dan memberi impak yang besar kepada kecemerlangan Perkhidmatan Awam. Burung serindit terbang tinggi Hinggap di atas pohon meranti Jasa tuan/puan saya sanjungi Jadi ingatan kekal abadi Pergi ke huma menuai padi Habis dimakan burung kedidi Hilangmu bagai tiada pengganti Akan dikenang hingga ke mati Sebelum mengakhiri ucapan, sekali lagi saya mengucapkan "Selamat Bersara" dan setinggi-tinggi penghargaan kepada YBhg. Dato', Tuan, Puan rakan-rakan seperjuangan atas jasa dan khidmat bakti dalam memajukan perkhidmatan awam. Sumbangan dan usaha yang telah diberikan pastinya akan terus dikenang. Semoga YBhg. Dato', Tuan, Puan terus dikurniakan kesihatan yang baik serta rezeki yang berpanjangan. Semoga Majlis Malam Jasamu Dikenang @ KPLB pada malam ini menjadi kenangan manis buat semua yang hadir. 7
Sekian,
Terima kasih.